LV Eiropas Savienības Oficiālais Vēstnesis C 41/26

Pieteikuma publikācija saskaņā ar Padomes Regulas (EK) Nr. 510/2006 6. panta 2. punktu par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 41/15)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“RADICCHIO DI CHIOGGIA”

EK Nr.: IT/PGI/00484/06.07.2005

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche agricole, alimentari e forestali Adrese: Via XX Settembre, 20 I-00187 Roma Tālr.: (39) 06 481 99 68 — 46 65 51 04 Fakss: (39) 06 42 01 31 26 E-pasts: qpa3@politicheagricole.it

2. Grupa:

Nosaukums: Comitato promotore «Radicchio di Chioggia» Adrese: Via Valgrande, 27 — S. Anna di Chioggia (VE) Tālr.: (39) 041 495 02 84 Fakss: (39) 041 495 05 78 E-pasts: — Sastāvs: ražotāji/pārstrādātāji ( X ) citi ( )

3. Produkta veids:

1.6. grupa. Svaigi vai pārstrādāti augļi, dārzeņi un labība.

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Radicchio di Chioggia”

4.2. Apraksts: AĢIN “Radicchio di Chioggia” attiecas uz produktiem, ko iegūst no Asteracee dzimtas Cichorium ģints inthybus sugas silvestre šķirnes augiem. Ir divu veidu “Radicchio di Chioggia” — “agrīnais” un “vēlīnais”.

Augam ir ieapaļas, cieši savijušās lapas, kas veido raksturīgu apaļu galviņu. Lapu krāsa ir no sarkanas līdz tumšsarkanai ar baltu dzīslojumu.

Divu šķirņu atšķirīgās pazīmes ir šādas:

“agrīnā” šķirne — maza vai vidēja izmēra, sver no 180 g līdz 400 g, spilgti sarkanā līdz purpursarkanā krāsā, ar trauslām lapām, kurām ir salda vai viegli rūgtena garša;

“vēlīnā” šķirne — vidēja vai liela izmēra, ļoti blīva galviņa, sver no 200 g līdz 450 g, tumši purpursarkanā krāsā, ar diezgan trauslām lapām, kurām ir viegli rūgtena garša.

“Radicchio di Chioggia” cigoriņus laiž tirdzniecībā kopā ar nelielu saknes (mietsaknes) daļu, kas apgriezta zem saknes kakla.

Galviņām jābūt veselām, neatvērtām, tām jāizskatās svaigām, bez kaitēkļiem vai kaitēkļu radītiem bojājumiem, vai lieka mitruma, pat ja galviņas jāapgriež, lai to panāktu.

4.3. Ģeogrāfiskais apgabals: Vēlīno “Radicchio di Chioggia” šķirni audzē Venēcijas provinces Chioggia, Cona un Cavarzere administratīvo rajonu teritorijās, Codevigo un Corbezzole rajonu teritorijās Padujas provincē un Rosolina, Ariano Polesine, Taglio di Po, Porto Viro un Loreo rajonos Rovigo provincē. Agrīno šķirni audzē tikai Chioggia un Rosolina administratīvo rajonu teritorijās, kur īpašie augsnes un klimatiskie apstākļi ļauj izpausties šķirnes raksturīgajām pazīmēm.

4.4. Izcelsmes apliecinājums: Jākontrolē katra ražošanas procesa stadija, un katrā stadijā reģistrē paveikto un tā rezultātus. Šāda kontrole, kā arī reģistrācija īpašos ražotāju un fasētāju pārbaudes struktūras reģistros nodrošina produkta izsekojamību.

AĢIN “Radicchio di Chioggia” var izmantot ražotāji, kuru zeme atrodas attiecīgajā ražošanas apgabalā un kas katru tirdzniecības gadu reģistrē apstrādātās platības pārbaudes struktūras regulāri atjauninātajā reģistrā, kurā ir iekļautas kadastrālās ziņas par zemi un ziņas par agrīno un vēlīno šķirņu audzēšanu. Attiecīgajiem ražotājiem jāpaziņo arī par faktiski izaudzētajiem un realizētajiem AĢIN “Radicchio di Chioggia” daudzumiem, ierakstot atbilstošos daudzumus īpašos reģistros. Visus tirgus dalībniekus — gan juridiskās, gan fiziskās personas, kas ir reģistrētas attiecīgajos reģistros, — pārbaudīs attiecīgā pārbaudes struktūra.

4.5. Ražošanas metode: Produkta specifikācijā cita starpā ir noteikts, ka agrīno šķirni izsēj dobēs laikā starp 1. decembri un aprīļa beigām un no marta sākuma — tieši laukā, apmēram pēc 30 dienām pārstādot stādus. Stāda astoņus līdz pat desmit augiem uz kvadrātmetru, un augus var aizsargāt ar plēvi, kas nostiprināta uz arkas un ko, augiem aklimatizējoties, pakāpeniski novāc. Ražu novāc laikā starp 1. aprīli un 15. jūliju, un pēc augu apgriešanas tā nedrīkst pārsniegt 18 t no hektāra.

Vēlīno šķirni izsēj dobēs laikā starp 20. jūniju un 15. augustu (jūlijā un augustā — tieši laukā), paredzot, ka stādījuma blīvums būs no septiņiem līdz desmit stādiem uz kvadrātmetru. Ražu novāc laikā starp septembri un martu, un pēc augu apgriešanas tā nedrīkst pārsniegt 28 t no hektāra.

Augus novāc, apgriežot sakni zem vietas, kur apakšējās lapas savienojas ar galviņu, parasti 2 līdz 3 cm virs zemes, kad lapas ir savijušās, veidojot vairāk vai mazāk blīvu galviņu. Augus apgriež vai nu uz lauka, vai uzņēmuma telpās, ja vien tās atrodas 4.3. punktā norādītajā teritorijā, izmantojot tradicionālus, liektus nažus, kas pazīstami ar nosaukumu“roncole”.

4.6. Saikne: Lagūnas teritoriju raksturo divas īpatnības: mazas temperatūras svārstības gan diennakts laikā, gan ilgākā laika posmā un valdošie vēji un brīzes, tipiskie Adrijas jūras paisuma vēji, kuri sekmē zemāko atmosfēras slāņu sajaukšanos un neļauj veidoties mitruma zonām, kas negatīvi ietekmētu augu veselību.

Irdenā, mālainā zeme rada labvēlīgus apstākļus vēlīno šķirņu audzēšanai; pārmērīgs karstums neļautu galviņām sakļauties, veidojot tradicionālo apaļo formu, un izraisītu izziedēšanu.

Agrīno šķirni var audzēt tikai Chioggia un Rosolina piekrastes administratīvajos rajonos, jo šeit vienlaikus pastāv vairāki faktori — smilšaina augsne, jūras tuvums, kas nodrošina atšķirīgu temperatūru, salīdzinot ar iekšzemi, vairāk vēja un laistīšanai izmantojams ūdens no gruntsūdens resursiem, kas atrodas ļoti tuvu augsnes virsslānim; ūdeni iegūst, rokot bedres, ko vietējie iedzīvotāji dēvē par “buse”.

Ir atklāts, ka Chioggia un Rosolina piekrastes administratīvajiem rajoniem raksturīgās smilšainās augsnes un klimats rada ideālus nosacījumus šā produkta audzēšanai; pētījumu liecina, ka ir ļoti svarīgi aizsargāt “Radicchio di Chioggia” no krasu temperatūras svārstību un lielu augsnes mitruma līmeņa izmaiņu radītās spriedzes, un audzēšana citā vidē ir saistīta ar izziedēšanu līdz pat 50–60 %, samazinot ražību un spilgto galviņas krāsu.

Produkts atšķiras no citiem “radicchio” (cigoriņiem) ar to, ka sauss augs satur no 1,0 % līdz 1,4 % olbaltumvielu un daudz kālija, fosfora un kalcija, vienlaikus saglabājot zemu kalorisko vērtību, kas ļauj to labi izmantot diētai.

Liecības par dārzeņu ražošanu Chioggia rajonā ir atrodamas par laiku kopš 1700. gada, sk. “Villa Episcopale” kartes un Alesandro Otolīni (Alessandro Ottolini) apkopoto statistiku par “Podest di Chiazza” (mūsdienu Chioggia) skolām, kas parāda, ka “Scuola di S. Giovanni di Ortolani” (Sv. Jāņa dārzeņu audzēšanas skola), kurā bija 544 audzēkņi, atpalika tikai no slavenās “Scuola dei pescatori” (Zvejnieku skolas).

Premiate Officine Grafiche Ferrari publicētā Istituto Federale di Credito per il Risorgimento delle Venezie mēnešraksta 1923. gada marta izdevumā cigoriņi ir minēti kopā ar citiem dārzeņiem kā rotācijas kultūra. Turpmāki pierādījumi ir atrodami Pagani-Gallimberti 1929. gadā sarakstītajā darbā “Cenni di economia agricola” (pārskats par dārzeņu audzēšanu), kas apraksta cigoriņu audzēšanu lagūnas komerciālajai dārzkopībai paredzētajās platībās, kas radītas pie jūras iekoptajās smilšainajās joslās.

Liela augļu un dārzeņu tirgus izveidošanās līdzās ražošanas teritorijai ir atrisinājusi ar tirdzniecību un izplatīšanu saistītās problēmas, kopš 1860. gada izmantojot šim nolūkam dzelzceļa līniju Verona-Chioggia.

4.7. Pārbaudes struktūra:

Nosaukums: C.S.Q.A. Certificazioni S.r.l. Adrese: Via S. Gaetano, 74 — I-36016 Thiene (VI) Tālr.: (39) 0445 31 30 11 Fakss: (39) 0445 31 30 70 E-pasts: csqa@csqa.it

Šī pārbaudes struktūra atbilst EN 45011 standartam.

4.8. Marķējums: “Radicchio di Chioggia” iesaiņojumam jābūt tādam, ka, to atverot, ir redzams, ka iepakojums ir bojāts; pie tam

taras ārējiem pamata izmēriem jābūt šādiem: 30 cm × 50 cm, 30 cm × 60 cm vai 40 cm × 60 cm; tai jābūt no koka, plastmasas, polistirola, kartona vai cita pārtikas iesaiņošanai paredzēta materiāla ar ietilpību, kas ļauj tajā izvietot no 1 kg līdz 5 kg produkta vienā kārtā;

tarai, kas paredzēta mazāk kā vienam kilogramam produkta, jābūt no koka, plastmasas, polistirola vai kartona; visu iesaiņojumu saturam jābūt viendabīgam, un tajā drīkst būt tikai viena un tā paša veida, kategorijas un izmēra cigoriņi; redzamajam iesaiņojuma saturam ir jāatbilst visam iesaiņojuma saturam.

Iesaiņojumam jābūt pietiekami izturīgam, lai pienācīgi aizsargātu produktu.

Iesaiņojumā nedrīkst būt nekādu svešķermeņu.

Uz taras ir jābūt marķējumam ar logotipu un uzrakstu “Radicchio di Chioggia” vienāda izmēra drukātiem burtiem, kā arī norādei uz attiecīgo agrīno vai vēlīno šķirni.

Logotipā ir attēlots izrotāts vairogs uz balta fona ar dzeltenu apmali, brūnu malu un melnu profilējumu ar viduslaiku stila lauvas attēlu sarkanā krāsā, ko aptver uzraksts “RADICCHIO DI CHIOGGIA I.G.P.” lielajiem sākuma burtiem.

Burtveidols: garamond.

Burtu izmēri: ne lielāki par “50”, ne mazāki par “10”.

Apļa diametrs: ne lielāks par “15”, ne mazāks par “3”.

Logotipā izmantotās krāsas:

sarkanais= magenta 95 % — yellow 80 %;

dzeltenais= magenta 7 % — yellow 85 %;

brūnais= cyan 12 % — magenta 60 % — yellow 95 %;

melnais= black 100 %.

“Radicchio di Chioggia I.G.P.” logotipa marķējumu nevar izmantot otrreiz pēc tam, kad tie bijuši piestiprināti pie taras.

Uz taras jānorāda arī:

uzņēmuma nosaukums un adrese un individuālā ražotāja vai saistītā ražotāja un fasētāja atrašanās vieta;

pārdodamā produkta neto svars un kategorija;

uz tās var būt arī papildu informācija, ja vien tā nav slavinoša un ja patērētājs netiek maldināts attiecībā uz produkta būtību un īpašībām.

Visos gadījumos cita informācija norādāma ar ievērojami mazāka izmēra burtiem par tiem, kas tiek izmantoti uzrakstā “Radicchio di Chioggia I.G.P.”.

(1) OV L 93, 31.3.2006., 12. lpp.